**De prin ceruri fulgi năvală**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De prin țara lui Gerilă

Cel ce dârdâie de frig,

Ori din cea a lui Sucilă

Îndoit ca un covrig,

Astăzi, dis-de-dimineață,

Fulgi grămadă au sosit

Din grădina lor de gheață;

Drept la noi s-au oploșit!

Peste case dau năvală

Și purtați de-un vânt zorit

Se opresc din amețeală

Peste câmpul dezgolit.

Unii caută-n neștire

Printre ramuri un culcuș,

Alții, mai vioi din fire

Și-au făcut un derdeluș.

Cât a fost ziua de mare

Au zburdat și s-au rotit!

Peste tot ce e sub zare

Albă nea au rostuit.

Soarele acum zâmbește

Peste culme asfințind,

Doar Gerilă ostenește

Prin zăpada scârțâind!